Aflamil a Guajacuran: Je bezpečné opaľovanie pri užívaní týchto liekov?
Dobrý deň, užívam Aflamil 100 mg a Guajacuran 200 mg. Môžem sa opaľovať? Ďakujem za odpoveď.
Dobrý deň,
ďakujeme za Vašu otázku.
Medzi liekom Aflamil tablety a liekom Guajacuran dochádza k interakcii strednej závažnosti  (táto interakcia platí aj pre Aflamil prášok na perorálnu suspenziu). Guajfenezín (účinná látka lieku Guajacuran) zvyšuje analgetický účinok lieku Aflamil zvýšením rýchlosti jeho absorpcie a celkovej biologickej dostupnosti v tele.  V prípade súčasného užívania liekov môže lekár nariadiť znížiť dávkovanie lieku Aflamil.
Fotosenzitívna rekacia nebola popísaná ako nežiadúci účinok liekov Aflamil tablety, Aflamil prášok na perorálnu suspenziu a Guajacuran tablety. Je však treba brať do úvahy fakt, že hoci je aceklofenak vo forme perorálnych liekov považovaný za bezpečnejší pri slnečnej expozícii, pri dlhodobom pobyte na slnku a užívaní akýchkoľvek NSAID (vrátane aceklofenaku) platí, že je potrebné chrániť si pokožku krémom s vhodným SPF a vyhýbať sa priamemu slnečnému žiareniu, hlavne medzi medzi 11:00–15:00 hodinou.
Prajem Vám pekný deň.
S pozdravom
PharmDr. Patrícia Čečková